Walt Disney kompaniyasi 21st Century Fox’ning Fox 2000 nomli bo‘linmasini yopishni rejalashtirmoqda. Bu haqda Variety xabar berdi. Bu 21st Century Fox aktivlarini 71,3 milliard dollarga sotib olinganidan keyingi birinchi qaror bo‘ldi. Disney hozirda Fox 2000’ning ishlab chiqarishda bo‘lgan barcha loyihalarini yakunlamoqchi. Deadline xabariga ko‘ra, 2019 yil sentabr oyida «Oynadagi ayol» nomli filmning jahon premerasidan so‘ng studiya yopiladi. Studiya rahbari Elizabet Gabler va uning jamoasi Disney’ga o‘tib ketishi hozircha noaniq bo‘lib turibdi. 21 mart kuni, kompaniya yangi egasining qarori haqida xodimlarga xabar berilganida, ulardan hech biri ishdan bo‘shatilmagan. Fox 2000 studiyasi 1999 yilda tashkil etilgan. U «Iblis Prada kiyadi», «Pi hayoti», «Yashirin shakllar», «Bo‘sh odam kundaligi» kabi filmlarni chiqargan.